정조 21년
丁巳九月二十五日辰時上詣景慕宮展拜入侍時行左承旨李集斗行右承旨李晩秀左副承旨尹致性右副承旨李肇源同副承旨李泰永記事官金履永假注書呂東植記注官金良倜記事官吳泰曾二提學沈煥之檢校直閣金勉柱檢校待敎沈象奎原任待敎李存秀以次時立訖上具翼善冠衮龍袍乘輿出交泰門永淸門明政門弘化門由逌瞻門日瞻門詣景慕宮至降輿所降輿入神門詣板位行再拜禮仍詣廟內奉審訖至齋室門外上曰兵曹判書推考當該兵曹入直堂郞拿處駕前下敎上入齋室敎曰次對詣閤賤臣承命出傳上命書傳敎曰大臣備局堂上引見賤臣承命出傳與右議政李秉模兼戶曹判書金華鎭行上護軍金文淳禮曹判書李時秀兵曹判書李祖源刑曹判書趙尙鎭行大護軍趙心泰行大司成趙鎭寬行護軍徐龍輔李書九漢城右尹李益運校理朴吉源偕入進伏秉模曰寒朝勞動聖體若何寢睡水剌之節亦何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰日前候班領敦寧入來云而予不卽聞知未得入侍卿等何不於伊時入侍提稟乎秉模曰領敦寧果自朝廷班與臣同詣而臣於入侍時竊仰聖意以奉歡殿宮不暇於汗漫酬接故不敢提稟矣上曰大臣與諸宰事面自別九經之所敬也百僚之所瞻也卿等旣皆入侍此大臣獨未得登筵是豈成事面乎況君相一體相尊則君尊予以此事歷屢日未釋然矣上曰次對爲之秉模曰獻納丁志元上疏批旨內疏辭皆實用許令廟堂稟處事命下矣取見其疏本則其一北關親騎衛散在各處難以得力宜令十州及三甲長津各設附騎衛十番而番置一將又以別將一人都統十番逐朔排日番番輪直而春秋都試射放出身冬夏大政久勤錄用則必皆敏於從令旬月之間十有三州辦置一萬三千之精兵銳卒雖有不虞之慮足以禦衝犯張聲勢事也其一茂山之長坡吉州甲山間之甘坪北靑咸興間之排星浦三處竝設鎭堡而築以堅城附近各邑移屬公賤換定土兵募民耕種蠲賦十年則無土之民靡室之徒聞風四集未過三四年儼成巨鎭若其爲一路關防遮絶間道闖窺之憂則惟在長坡等數處不可等閑抛置以貽後慮事也其一連弩之法隨弓硬强能過三四百步矢之所觸堅無不碎强無不破最爲守城制敵之長技其製造之法在於南漢軍庫中而所造之費極爲省約宜命有司多造措置於南北有城池要害處時時鍊習事也其一京外操鍊停止已久束伍軍兵不知臨陣之爲何事軍裝兵器一無所儲每當聚閱互相轉借於隣邑以過點爲事疎忽莫甚若値聚點之時該帥臣劃一知委於各邑鎭營同日擧行則不過三四次必無戎裝服色未備之患事也親騎衛雖曰散在各處設施已久規模大定亦不至於厭避今不必別設軍制反致紛紜且春都試出身之久勤錄用以今窠窄決難議到長坡甘坪排星浦等處之設鎭募民前後道帥臣之論果非一二而互相參差自歸勿施連弩之法非不美矣而雖曰工費之甚約多數措置有妨事力右三條竝姑置之各邑鎭聚點之同日擧行別無損益於軍民似有少補於器裝分付道臣着意擧行俾有實效何如上曰依爲之出擧條秉模曰大司諫成鼎鎭上疏批旨內陞戶軍事其弊可言哉然而因循至今蓋出於審愼今廟堂第又講究好道理稟處而南邑尤甚處來式停抄與退限間亦令指一草記事命下矣取見其疏本則以爲陞戶之軍其額最少其弊最多每一搜括闔境騷擾丁年赴番皓首還鄕其所種種逃躱至於營邑生事之境者亦是必至之勢今若自京營抄出有根着好身手者充其額而其所資裝之費徵給於在鄕元軍及保人等處有若除番錢之例則都下閑民必多風聞而願赴外邑痼弊從此少紓爲辭矣陞戶之數雖少才力身手多出其間最爲該營可恃之軍且念市井白徒兵家所不取則唯患鄕軍之不多又豈可遽癈其抄上良法乎外邑之弊非不爲苦而猝難講究良策今姑置之至於南邑尤甚處雖伏承來式停抄與退限間指一草記之命臣意則此亦恐不可頻年爲例矣上曰依爲之三南尤甚邑則特爲退限海西尤甚邑亦一體退限可也出擧條秉模曰頃因京畿監司李在學所啓陽川等邑當年還耗除減條給代事覆啓行會矣卽見其成冊修報者則壬子貿租等穀之不可不給代者爲折米一百五石零矣依前覆啓以常賑穀區劃之意分付外此營穀耗條之入於除減者亦有所報來而一體給代反涉屑越此則置之何如上曰依爲之出擧條秉模曰頃因掌令許鍒所啓革罷京畿中軍之職還付入居錢於察訪以救殘驛之痼弊事批旨內令廟堂問于該道指一回啓事命下矣卽見京畿監司李在學所報則以爲三南關東所納入居錢木卽畿驛故失馬添價之資而每年捧下之節以六驛察訪差定掌務官輪回擧行年久弊生典守不嚴至於莫可收拾故去戊子年中軍創出之時入居錢木移屬中營使之句管亦爲三十年矣其所爲弊殆如六驛句管之時故已於月前別爲定式革罷中軍句管之規屬之本營以一年應捧之數爲一年添價之資分排出給一遵定式驛弊有無今不係於中軍之革與不革而若以入居錢木又付六驛則弊將如前有非變通之意中軍革罷一款本營旣有巡牙兵則不可無管轄之人戊子道臣筵奏創設而近來軍制漸備中軍之任比向時尤爲緊重則旣設之窠恐不可到今革罷爲辭矣入居錢木道臣今旣主管則還付察訪恐非可論至於中軍差出雖未知其十分襯當於牙兵之制而設置已久且無關於汰冗官之義竝姑置之何如上曰依爲之出擧條上曰三南俵災將何以爲之秉模曰諸道年分狀姑未來到年事民情雖難遙度而我國之幅員不廣則亦似有前期折衷之道矣上曰戶判以爲如何秉模曰戶判則每患經費之不贍故輒言災結之無多而參以傳聞則民情亦不可不顧矣上曰嶺南物情左相似必熟諳而近日之論比前稍緩矣秉模曰左相亦當知之而第其沿野被災處則不可不軫念矣上曰湖沿之歉不下嶺南云曾經完伯者或有所聞否書九曰右沿諸邑甚爲可悶方秋市直一石幾至四五兩云矣秉模曰市直不足以驗年事雖以京肆言之一雨一暘騰歇無常多是駔驓輩從中操縱之習京外恐無異矣今則京畿亦或以歉歲爲言輒曰較前年半減此蓋不知前年之大有雖使半減足爲常年之免歉而然也上曰前年則百穀皆登殆有勝於庚戌年矣秉模曰關西各鎭罷戶斂給代之擧實爲鎭民浹骨之恩而萬一年久法弛漸踵舊習徒縻許多公穀而惠不下究則其在國綱寧有是也鎭將考績莫先於此嚴飭帥臣每於殿最之題必以此歸重歲以爲例何如上曰依爲之出擧條秉模曰臣於忠淸前水使安橚請罷保寧前縣監宋文述狀啓有可仰達者習操傳令何等嚴重而該倅若果不爲到付捉入營校則事係師律不可罷黜而止如或爽實而如是措語則帥臣事大關後弊此一款分付道臣詳査狀聞後稟處何如上曰依爲之出擧條上敎心泰曰普賢峰看審何當爲之乎心泰曰姑未及爲之而補土植木當俟明春矣上曰年前城役之三軍門分掌者何以爲之而漢北門則似已了役矣龍輔曰漢北門則了役已久而別單尙未修入矣心泰曰今因北漢城堞下詢事有所仰稟者蓋癸丑年間因本廳定奪北漢南邊門樓城堞頹圮最緊處各隨分界自三軍門略加修築而其餘則擬於翌年春畢役計矣因循未遑迄未了當揆以保障所重萬萬疎虞依癸丑年定奪必於明春畢築之意出擧條申飭分授各軍門何如上曰依爲之漢北門城役監董人尙未論賞必有抑鬱之歎別單書入可也出擧條華鎭曰向因京兆版籍事亦有飭敎於戶曹而曹中今無帳籍都錄之見在者矣上曰戶曹之版籍卽版是版圖籍是帳籍籍則中間雖移藏而圖則是元帳簿同有所重故特竝擧而言也帳簿亦不善爲藏守御極以前宮房下屬輩與曹屬容奸久遠宮房稱以未準結數侵犯元結每每加請得大抵王政必自經界始初元發令之出稅許多結數意蓋深長日前京兆帳籍嚴飭也竝及本曹版圖者欲修初元之政此意卿其知悉可也華鎭曰向以經費之不足請得關西三萬石移屬惠廳取用九萬兩錢蒙允矣惠堂以大臣之不許耗作錢還有持難之端此若不得則無他推移之策矣秉模曰戶曹事非不悶然而關西穀數十年儲蓄之請亦前惠堂老成之論也朝廷旣可其奏而曾不數年又此毁劃則似非經遠之謨矣上曰近來生財之方輒以耗穀取用爲能事大是當今之痼弊至於穀多邑作錢尤可笑旣非惟正之供則設令穀多爲弊移貿於穀少之邑以爲裒多益寡以弊救弊之政則可也雖欲取用限適用取用爲可豈可仍作不易之例至犯於原穀者豈成說乎謀國之策不當如是矣嶺南則聞已無可賣之穀多邑關西亦幾然矣云則近日海西之稷作錢幾萬石之穀行敷益之政爲可取用於京司未知爲可華鎭曰非但兩西之穀簿嶺南之取耗五千石亦自今年無可取用者矣時秀曰此穀已自前年無之故臣在本曹時請得咸安等邑大麥換貿充數以爲取用矣上曰儲留設置本意所關何如若値大無之歲則民之常貢將以此準當而法意漸弛取耗不已將犯原穀此豈成說乎大抵別營高捧之弊非但倉屬之罪論以事勢以都監五千軍兵之料米先朝戊申以後特命斗量分給於是斛內之縮勢所固然而三軍之蒙被聖恩至爲優渥則到今不敢議到於石分給其勢將添給縮穀不但爲倉屬與船人正爲諸道民人納米因此太濫之弊而給縮名色終涉苟且之外取用除留米於嶺南漕倉殊非漕米除留以備不足之意且況所貿之錢非年年應有之物而所謂穀多邑亦必有反少之時此豈經遠之謨乎自初給縮之時已有下敎而今果然矣然旣給之物不可已之則其代宜有措處者華鎭曰如臣老聵不識財賦者固不足道而以今度支之勢實無可支之策矣上曰往在先朝節用至矣而雪綿子五百斤或使無時備納而度支不以爲難今若有此等事則雖五十斤其何以策應乎今日擧動以殿座例爲之凡干試射亦以內試射例爲之經費之不煩於度支事事皆然而度支之難支漸不如前此必有冗費尾閭之洩而然大抵數十年來掌財賦者恐不得辭其責矣要譽之政無非違道以都監軍兼料小米之料換爲大米預差禁軍之每番各五十之草價木變爲料米而亦非正大名色料理於馬夫契人口吻中物而又於此外近仗軍士之無料而有料皆是無前之冗費歲加而年增如是之際自昔足以隨行之類反有科外倖望其弊歸於少民不但近於割肉充腹而尤害之於經用經用不足民反受弊豈不切痛之甚乎到今人皆知其然矣華鎭曰內局草材之責用於戶曹者歲不下數千金在前則唐材之用雖或種種備納而猶不若近時之夥然至如草材則自是近來之新規矣上曰此亦豈可一任其無節乎上敎華鎭曰本營穀一萬石每自戶曹今年取用明年還報便成近例此在本營雖無損益而還報之時輒以全船劃給故本曹下屬不無沾漑之失利此則更不取用似好矣華鎭曰曹屬之小小失利固無足恤而穀旣不足故有此取用雖欲一償不復貸勢不可得矣華鎭曰闕內役事時匠人募軍等所着靑衣靑巾而隨所入上下矣自甲寅爲始靑衣靑巾次布九同三十七疋染價米八十四石每年都下而及其入役時匠募輩或着或不着有名而無實臣意則只着靑巾恐似爲好故敢此仰達矣上曰此後奚特闕內一竝除之而似此等事之定例外因一時謬例而襲謬者査出復舊例勿以爲例可也出擧條時秀曰頃因掌令許鍒所啓照訖講儒生有換名疊講之弊自今京則自館學錄名外方則自各其邑錄名修來成冊送于照訖所事批旨內有令該曹指一回啓之命矣自來照訖之法蓋爲入門雜亂之弊換名疊講雖極可駭此則臨時當自試所檢察而若使諸道郡邑一一錄名以送則未必有效徒添紛紜置之何如上曰依爲之出擧條上曰備堂先退上命書榻敎曰大司憲李秉鼎更爲牌招命退承史以次退出